Bláthy Ottó Technikum, Szakképző Iskola és Kollégium

A Bláthy Ottó Technikum, Szakképző Iskola és Kollégium Tatán az Öreg-tó közelében, a Hősök terén található középfokú oktatási intézmény. Elődjeként római katolikus leány elemi iskola működött 1875-től a Bercsényi utca 7. szám alatti zárda mellett, majd az államosítások után a 311. számú Bláthy Ottó Ipari Szakközépiskola váltotta fel a leányiskolát. Története Kezdet Az intézetben 1963-ig a főprofil a vájárképzés volt. A tatabányai fiókiskolát alábányászás miatt megszüntették 1963-ban, aminek következtében 150 vájártanulóval együtt a tatabányai MüM. 314. sz. Ipari Szakmunkásképző Intézetből 220 vas- és gépjárműipari szakmájú tanulót is áthelyeztek Tatára. 1968 szeptemberétől a vájártanulók a tatabányai új fiókiskolába lettek visszahelyezve. 1963/1964-es tanévtől vasipari szakmákkal bővült iskolai képzés. Az 1965/1966-os tanévre már 4-5 tanműhelyt alakított ki az intézet a vállalatok közreműködésével. A főprofil fokozatosan az autószerelő szakmára tevődött át. Szakmunkásképzés 1966-ban kezdődött el a szakmunkásképzés fokozatos tartalmi korszerűsítése. Jelentős előrehaladást jelentett a hagyományos képzést nyújtó "A" tagozat mellett a "B"- tagozatú vagy emelt szintű szakmunkásképzés megszervezése és bevezetése. A "B" tagozaton végzettek számára lehetővé vált az, hogy munka mellett a középiskolák esti tagozatán kétévi tanulmány után az érettségit megszerezzék. Az 1967/1968-as tanévben került bevezetésre az emelt szintű képzés. Ekkor a szakmunkásképzés három tagozaton folyt: "A" tagozat hagyományos, "B" tagozat emelt szintű és "C" - tagozat középiskolát végzettek számára. Később vállalati kérések és igények alapján a "D" -tagozat (dolgozók esti iskolája) is beindult. 1970-ben indult az első textilipari (szövő) osztály. Az új iskola Az iskola életében igen nagy változást hozott, hogy 1976-ban a Járási Tanács volt épületét a város telekkönyvezte a 311. sz. Ipari Szakmunkásképző Intézet számára. Így költözött az iskola a November 7. tér (ma Hősök tere) 9. szám alá, amelyet a Fazekas utca, a Béke tér és a Rákóczi utca határol. Az épületen belül tíz tantermet, ezekhez tartozó szertárakat, irodahelyiségeket, tanári szobát és könyvtárat alakítottak ki. Óriási változás volt az előző évtizedekhez képest. Megszűnt a kétműszakos oktatás. A Bercsényi utcai épületben maradt még továbbra is a tornaterem, raktár. 1978-ban profiltisztítás történt. Elkerültek a kovács, hegesztő, villanyszerelő és lakatos szakmák. Ezek helyett a háztartási gépszerelő, "bőrös" és kozmetikus szakmák lettek. Így alakult ki a jelenlegi képzési arculat. Az 1978/1979-es tanévben az iskola létrehozta a gyakorlati képzés kiegészítésére a diagnosztikai műhelyt. 1987. augusztus végére elkészült a számítástechnikai kabinet. Így a megyében a Bláthy Iskolában indult be elsőként az órarendbe iktatott számítástechnikai oktatás szakmunkástanulók részére. 1989. január 31-én adták át a nyelvi labort. 1987. szeptember 24-én az iskola felvette Tata szülöttének, a feltaláló Bláthy Ottó Titusz nevét, és ugyanekkor fel lett avatva életnagyságú domborműve is. Az iskola új neve: Bláthy Ottó Ipari Szakmunkásképző Iskola lett. 1994-ben saját erőből elkészült a régi műhelyek helyett a tanműhely épülete, amely a lakatos és diagnosztikai műhelynek, valamint a varrodáknak ad helyet. A régi épületben alakították ki a szabászatot. Új formát kapott a kozmetikai laboratórium, bővült a könyvtár és a zártláncú TV is. 1996. április 1-je óta az iskola alapítványi iskola lett. 1996-ban bevezették a Szakmunkások Szakközépiskolájának kétéves, intenzív, nappali tagozatát, ahol az intézményben és máshol végzett szakmunkástanulók is érettségit tehetnek. 1998 szeptemberében bevezetésre került a 9-10. osztály. A 2000-es évek elejétől az épület kívül-belül megújult. A belső átalakításoknál megszűntek a kis tantermek, szinte azonos nagyságú, világos tantermek kialakítására került sor. Megújult a tanári, a mosdók, vizes blokkok. A régi ablakok cseréjével és a fűtés korszerűsítésével jelentős lett a megtakarítás. Jelenleg a képzés profil: nappali technikus képzés, nappali szakképző iskola, másodszakmás képzés, esti felnőtt képzés, esti felnőtt oktatás. 2015-től a Tatabányai Szakképzési Centrum irányítása alatt működik. Kollégium 1971 májusában az iskolához tartozó tatai tanulóotthon felvette a Kernstok Károly Kollégium nevet. A kollégium 1978. január elsejével egyesülve a vele egy épületben lévő Középfokú Kollégiummal, önálló kollégium lett József Attila Középfokú Kollégium néven. A kollégiumban továbbra is a legnagyobb létszámban az iskola tanulói laktak. Külső hivatkozások Bláthy Ottó Technikum, Szakképző Iskola és Kollégium honlapja Bláthy Ottó Technikum, Szakképző Iskola és Kollégium oktatási rendszere Bláthy Ottó Technikum, Szakképző Iskola és Kollégium története Bláthy Ottó Ipari Szakközépiskola az ÚtiSúgó.hu oldalán További információk Bláthy Ottó Ipari Szakmunkásképző Iskola emlékkönyve az alapítás negyvenedik évfordulójára /·(szerk. és összeáll. Hárskuti Attila, Langmár Istvánné, Baricska Antal), Tata: [s. n.], 1989, 87 o. Kapcsolódó szócikkek Hősök tere (Tata)